Օրհնված հողը

«Օրհնված հողը» (անգլ.՝ The Good Earth), 1937 թվականին նկարահանված ամերիկյան դրամատիկ ֆիլմ չինացի ֆերմերների մասին, ովքեր պայքարում էին գոյատևման համար: Ֆիլմի հարմարեցումը՝ ըստ Նոբելյան մրցանակի դափնեկիր Պեռլ Բակի՝ 1931 թվականի համանուն վեպի: Ֆիլմը նկարահանվել է ռեժիսոր Սիդնի Ֆրանկլինի կողմից:


== Սյուժե ==
Նախապատերազմյան Հյուսիսային Չինաստանում երիտասարդ ֆերմեր Վան Լունը (Պոլ Մունի) ամուսնանում է իրենց գյուղի ամենաազդեցիկ ընտանիքի ստրկուհի Օ–Լանի (Լուիզա Ռայներ) հետ: Պարզվում է Օ—Լանը հիանալի կողակից է՝ աշխատասեր ու խոնարհ: Վան Լունի գործերը լավ են ընթանում, և նա ավելի շատ հողատարածք է գնում: Շատ չանցած՝ նրանց ընտանիքում երկու որդի ու դուստր են ծնվում:
Ամեն բան լավ էր ընթանում, քանի դեռ երաշտը, և նրանից սկսված սովը ընտանիքին չեն հասցնում կործանման: Օ–Լանը երկրորդ դստերն է լույս աշխարհ բերում, բայց շուտով՝ ծնվելուց հետո, սպանում է նրան, որպեսզի ազատի սովից: Հուսահատված Վան Լունը ծանրութեթև է անում իր հոռետես հորեղբոր՝ հողատարծքը ուտելիքի դիմաց վաճառելու խորհուրդը: Սակայն Օ-Լանն առարկում է: Դրա փոխարեն նրանք, աշխատանք որոնելու նպատակով, գնում են հարավում գտնվող քաղաքներից մեկը:
Քաղաքում անհանգիստ իրադրություն է. ապստամբություն է սկսվում: Հանգամանքների բերումով Օ–Լանը հայտնվում է առանձնատուն թալանող ամբոխում: Սակայն նրան գետնին են տապալում, իսկ երբ ուշքի է գալիս, թանկարժեք իրերով քսակ է գտնում, որը ոչ ոք խառնաշփոթի պատճառով չէր նկատել: Այդ հանկարծակի հաջողությունն առիթ է հանդիսանում, որ ընտանիքն իրենց տուն վերադառնա և կրկին ծաղկում ապրի: Օ–Լանը խնդրում է իրեն թողնել միայն երկու մարգարիտ:
Տարիներ են անցնում: Վան Լունի որդիները հասակ են առնում, դառնում կրթված երիտասարդներ, իսկ ինքն այնքան է հարստանում, որ հսկա տուն է գնում: Այնուհետև Վան Լունը սիրահարվում է Լոտոսին՝ տեղի թեյարանի սիրունիկ ու երիտասարդ պարուհուն, նրան իր երկրորդ կինը դարձնում: Նա սկսում է արհամարհանքով վերաբերվել Օ–Լանին և Լոտոսի սիրուն չարժանանալուց հուսալքված՝ Օ–Լանից վերցնում է նրա մարգարիտները:
Ավելի ուշ բացահայտվում է, որ Լոտոսը գայթակղել է Վան Լունի կրտսեր որդուն, ինչը խիստ զայրացնում է Վան Լունին: Դրանից հետո նա հրամայում է կրտսեր որդուն հեռանալ տնից և երբեք չվերադառնալ: Բայց անսպասելիորեն գալիս է մորեխների խմբի տեսքով վտանգը, որը չկանգնեցնելու դեպքում ամբողջովին կոչնչացնի ողջ բերքը: Վան Լունի ավագ որդու կողմից մշակված ռազմավարությունն օգտագործելով՝ բոլորը համախմբվում են, որպեսզի փորձեն փրկել բերքը: Հենց այն ժամանակ, երբ թվում է, թե ամեն ինչ կորած է, քամին փոխում է ուղղությունը՝ վտանգը տանելով հեռու: Մոտ գտնվող աղետը սթափեցնում է Վան Լունին, և նա հաշտվում է կրտսեր որդու հետ: Որդու հարսանիքի օրը Վան Լունը Օ-Լանին է վերադարձնում մարգարիտները: Վերջինս սպառվել էր ծանր կյանքից ու գտնվում էր մահվան մահճում: Չխախտելով հարսանեկան տոնակատարությունը՝ Վան Լունը տնից լուռ դուրս է գալիս և նայում ծաղկած դեղձենուն, որն իրենց հարսանիքի օրը տնկել էր Օ-Լանը:


== Դերերում ==
Պոլ Մունի՝ Վան Լուն
Լուիզա Ռայներ՝ Օ–Լան
Ուոլտեր Կոնոլի՝ Վան Լունի հայրը
Թիլի Լոշ՝ Լոտուս


== Մրցանակներ և անվանակարգեր ==
Ընդհանուր առմամբ, ֆիլմն առաջադրվել է «Օսկարի» հինգ մրցանակի.

1938 թվական՝ «Օսկար» լավագույն դերասանուհու համար (հաղթանակ):
1938 թվական՝ «Օսկար» լավագույն օպերատորական աշխատանքի համար՝ (հաղթանակ):
1938 թվական՝ Օսկար լավագույն ֆիլմ անվանակարգ:
1938 թվական՝ Օսկար լավագույն ռեժիսոր անվանակարգ:
1938 թվական՝ «Օսկար» լավագույն մոնտաժ անվանակարգ:


== Ծանոթագրություններ ==


== Արտաքին հղումներ ==
Благословенная земля на IMDb
Благословенная земля Ամերիկայի կինոարվեստի ինստիտուտի գրացուցակում